Document ID: /roh_data/filtered/fineweb-2-filterrobots_roh.jsonl.gz/13964

Ils bogns averts dad Andeer, Sand a Cuira e Fontanivas a Glion han gì pli paucs visitaders il matg e zercladur 2015 che sur la medema perioda da l'onn passà. Quai dian ils responsabels dals bogns. In dals motiv saja la mal'aura duront las fin d'emnas.
Sulettamein il bogn Obere Au a Cuira ha dumbrà dapli visitadras e visitaders ch'il 2014. Il dumber è creschì per 5'000 sin totalmain enturn 20'000 entradas, ha ditg Markus Giger, il schef dals indrizs da sport da la citad da Cuira. Il motiv per l' augment saja la bun'aura all'entschatta zercladur, da Sontgilcrest ed il «Maiesäss» dals uffants da scola da Cuira.